Victor A/S, der har kontor og produktion i Kattegat Silo, har i dag indgivet begæring om rekonstruktion til Skifteretten i Hjørring. Og hovedparten af selskabets 151 medarbejdere er fyret. Det skriver Kanal Frederikshavn. Årsagen er, at selskabet befinder sig i en akut likviditetskrise, efter at selskabets bank har besluttet at opsige engagementet som følge af betydelige økonomiske problemer hos Victor A/S. - Jeg er utrolig ked af det på de berørte medarbejderes vegne. Alle har ydet en kæmpe indsats for Victor, og rigtig mange har været med mig hele vejen siden begyndelsen for 20 år siden, siger direktør Ole Nygaard til Kanal Frederikshavn. Victor har de seneste år vendt fokus fra olie- og offshoreindustrien til mere landbaserede aktiviteter. I dag udgør produktion og opsætning af varmepumper til fjernvarmesektoren uden sammenligning det vigtigste forretningsområde i Victor A/S. Virksomheden i Frederikshavn har de seneste år vundet EU-udbud i Strandby, Skagen, Frederikshavn, Støvring, Svendborg, Farum samt Odense. Netop i dag skulle man være påbegyndt installation af et nyt varmepumpeanlæg til Frederikshavn Forsyning på Vendsysselvej. 30 af de 151 ansatte var i forvejen sagt op, da Victor A/S i maj besluttede at lukke sin afdeling i Esbjerg.

Opsummering:
Virksomheden Victor A/S i Frederikshavn har indstillet samtlige driftsaktiviteter, og hovedparten af selskabets 151 medarbejdere er opsagt og hjemsendt.